Nightwish

„Nightwish“ – simfoninio metalo grupė iš Suomijos, susikūrusi 1996 m. Kitės mieste.

Istorija 

Idėja įkurti grupę „Nightwish“ kilo Tuomui vieną 1996 m. liepos naktį leidžiant laiką su draugais prie laužo. Pirmosios trys akustinės dainos buvo įrašytos 1996 m. spalį–gruodį. Tuo metu grupėje buvo trys nariai: Tuomas, Tarja ir Emppu.

Norėjosi pabandyti, kaip muzika skambėtų, jei būtų pridėti būgnai (Jukka atėjo į grupę) ir vietoj akustinės gitaros būtų panaudota elektrinė. Po kelių savaičių treniravimosi, 1997 m. balandį, grupė Nightwish nuėjo į įrašų studiją, kur jie įrašė septynias dainas, kurias galima rasti albumo „Angels Fall First“ ribotoje versijoje.

Angels Fall First (1997) 

1997 m. gegužę „Nightwish“ pasirašė kontraktą su įrašų kompanija „Spinefarm“ dviem įrašams. Rugpjūtį studijoje jie įrašė keturias naujas dainas. Prieš išleidžiant albumą „Angels Fall First“, išėjo pirmasis singlas, „The Carpenter“, kurio didžiausias pasiekimas buvo aštunta vieta oficialiame Suomijos singlų tope. Albumas „Angels fall first“ buvo išleistas lapkričio pradžioje ir pasiekė 31 vietą oficialiame Suomijos albumų tope.

Pirmasis „Nightwish“ koncertas įvyko Suomijos mieste Kitėje 1997 m. gruodžio 31 d. Vėliau žiemą „Nightwish“ grojo tik septyniuose koncertuose, nes Jukka ir Emppu buvo pašaukti į armiją, o Tarja buvo užsiėmusi mokslais. „Nightwish“ ir „Spinefarm“ pratęsė kontraktą dar vienam įrašui.

Oceanborn (1998–1999) 

1998 m. balandį prasidėjo pirmojo vaizdo klipo, „The Carpenter“, filmavimas. Jis buvo baigtas gegužės pradžioje ir pademonstruotas Jyrki šou. Vasarą bosistas Sami Vänskä prisijungė prie grupės. Rugpjūčio pradžioje grupė pradėjo įrašinėti albumui dainas. Albumas buvo užbaigtas spalio pabaigoje. Lapkričio 13 d. „Nightwish“ grojo koncerte Kitėje, kur buvo nufilmuotas vaizdo klipas dainai „Sacrament of Wilderness“. Šios dainos singlas buvo išleistas lapkričio 26 d., o naujas albumas „Oceanborn“ – gruodžio 7 d.

Visi liko nustebinti „Oceanborn“ sėkmės, albumas pasiekė penktą vietą oficialiame Suomijos albumų tope, o singlas „Sacrament of Wilderness“ pirmoje singlų topo vietoje praleido ne vieną savaitę. 1999 m. žiemą „Nightwish“ grojo daugybėje koncertų, tarp jų ir „Lista Chart Show“ programoje. Pavasarį albumas „Oceanborn“ buvo išleistas užsienyje. Gegužę grupė vėl pradėjo koncertuoti ir keliavo po šalį pustrečio mėnesio, grodami beveik visuose didžiuosiuose roko festivaliuose. Tuo pačiu metu buvo įrašytas singlas „Sleeping Sun“. Rugpjūtį jis buvo išleistas Vokietijoje kartu su dainomis „Walking in the Air“, „Swanheart“ ir „Angels Fall First“. Vien tik Vokietijoje singlas buvo išparduotas 15 000 tiražu per vieną mėnesį. Rugpjūtį albumas „Oceanborn“ ir singlas „Sacrament of Wilderness“ tapo auksiniais. Tuo pačiu metu buvo patvirtinta, kad Nightwish darys koncertinį turą (26 koncertų) po Europą su vokiečių grupe „Rage“.

Wishmaster (2000) 

2000 m. pradžioje grupė pradėjo įrašinėti trečiąjį albumą. Laukta studijinio darbo pertrauka prasidėjo tada, kai „Nightwish“ sudalyvavo Suomijos „Eurovizijos“ dainų konkurso atrankoje su daina „Sleepwalker“. „Nightwish“ sėkmingai pateko į antrą turą, bet galiausiai užėmė antrą vietą, nepaisant triuškinančios publikos balsų pergalės.

Naujasis albumas „Wishmaster“ buvo išleistas gegužę, o koncertinis turas „Wishmaster“ prasidėjo Kitėje. Po pasirodymo grupė gavo auksinius diskus už albumą „Oceanborn“ bei singlus „Sacrament of Wilderness“, „Walking in the Air“ ir „Sleeping Sun“.“Wishmaster“ pateko tiesiai į Suomijos albumų topo viršūnę ir išbuvo ten tris savaites. Per šias tris savaites jis taip pat tapo auksiniu. „Wishmaster“, vieningai pritarus gerbėjams ir žiniasklaidai, vokiečių žurnalo „Rock hard“ 2000/6 numeryje buvo paskelbtas mėnesio albumu, laimėjęs prieš taip ilgai lauktus naujus „Bon Jovi“ ir „Iron Maiden“ įrašus.

„Wishmaster“ taip pat debiutavo Vokietijos topo 21 ir Prancūzijos topo 66 vietose. „Wishmaster“ pasaulinis turas, prasidėjęs nuo Kitės, tęsėsi dideliuose festivaliuose Suomijoje ir net Pietų Amerikoje 2000 m. liepos mėn. Trijų savaičių koncertinis turas po Braziliją, Čilę, Argentiną, Panamą ir Meksiką tapo vienu iš didžiausių įvykių grupės istorijoje. Vėliau sekė sėkmingi pasirodymai „Wacken Open Air“, „Biebop Metal Fest“ ir pirmasis Europos garsenybių turas su grupėmis „Sinergy“ bei „Eternal Tears Of Sorrow“. Lapkritį „Nightwish“ taip pat grojo Monrealyje, Kanadoje.

Kitas grupės projektas – pilno ilgio koncerto įrašas DVD ir VHS formatais, išleistas kartu su ribotu „gyvu“ albumu (tik Suomijoje). Koncertas buvo nufilmuotas 2000 m. gruodžio 29 d. Tamperės mieste. Įrašas buvo išleistas 2001 m. balandį Suomijoje, o 2001 m. vasarą – visame pasaulyje. Pasirodymo pabaigoje „Nightwish“ gavo auksinius diskus už „Wishmaster“ ir „Deep Silent Complete“.

Over the Hills and Far Away / Century Child (2001–2003) 

Kovo mėnesį „Nightwish“ įrašė naują Gary Moore dainos „Over the Hills and Far Away“ versiją, dvi naujas dainas ir perrašė dainą „Astral Romance“ iš albumo „Angels Fall First“. 2001 m. birželį įrašas išleistas Suomijoje. Vokiškoje įrašo versijoje yra šešios gyvai atliktos dainos kartu su keturiomis neišleistomis.

„Nightwish“ taip pat pratęsė kontraktą su „Spinefarm Records“ dar vienam pilno ilgumo albumui, numatytam išleisti 2002 m. vasarą.

Dainos „Over the Hills and Far Away“ vaizdo klipas buvo nufilmuotas 2001 m. rugpjūtį Suomijoje. Jis tapo platininiu, labai greitai išparduotas mini-CD formatu. Tų metų koncertinis turas po Suomiją baigėsi Nivala mieste, o „Nightwish“ buvo arti išsiskirstymo. Tuomas išvyko į Laplandiją apmąstyti, ką daryti toliau, nes reikėjo kažką pakeisti, kad „Nightwish“ galėtų tęsti savo karjerą. Pasak jo paties, Tuomas norėjo išardyti grupę dėl užsitęsusių nesutarimų tarp grupės narių.

Laimei, taip neįvyko. Tačiau Sami Vänskä, buvęs su grupe nuo „Oceanborn“ laikų, pasitraukė iš jos, užleisdamas vietą Marco Hietala, grupių „Sinergy“ ir „Tarot“ bosistui. Šis prižadėjo prisijungti prie grupės naujajame albume. „King Foo Entertainment“ tapo nauja jų bilietų platinimo agentūra, o senas draugas bei kolega Ewo Rytkönen tapo jų vadybininku. Norint paminėti „naują pradžią“, 2001 m. lapkričio 24 d., mėnesį prieš Kalėdas, buvo atidaryta „Nightwish“ internetinė parduotuvė oficialiame grupės tinklalapyje. Naujo albumo „Century Child“ įrašymas prasidėjo 2002 m. sausį.

2002 m. pradžia „Nightwish“ buvo gera, lyginant su ankstesniais metais. „Ever Dream“, pirmasis naujojo albumo singlas, tapo auksiniu Suomijoje per dvi savaites. Tuojau po to „Nightwish“ pranešė, kad ketina padaryti pertrauką pasibaigus „Century Child World Tour 2002“ ir Tarja galėtų per ją pabaigti savo mokslus Vokietijoje. Šis pranešimas sukėlė sąmyšį tarp gerbėjų, kadangi pirmiausia Sami išėjo iš grupės praėjusį rudenį, o dabar metų trukmės pertrauka.

„Century Child“ buvo išleistas 2002 m. gegužę ir tapo auksiniu Suomijoje per dvi valandas. Per dvi savaites jis buvo išparduotas 30 000 tiražu. Tuo pačiu metu „Nightwish“ laikėsi albumų ir singlų topų viršūnėse pirmąjį kartą savo istorijoje. Vokietijoje „Century Child“ debiutavo iškart penktoje vietoje, o Austrijoje – penkioliktoje, ir tai tada buvo aukščiausias jų pasiekimas užsienyje. Liepą „Nightwish“ koncertavo Pietų Amerikoje, beveik visi bilietai buvo išparduoti. Brazilijoje pirmasis „Century Child“ leidimas buvo išparduotas per vieną dieną, o sėkmingas turas po Europą taip pat neliko nepastebėtas. Daug koncertų Europoje buvo transliuojami internetu, todėl ryšys dažnai buvo apkrautas. Beveik 10 000 gerbėjų stengėsi žiūrėti transliaciją. P ardavus stulbinančiai daug – 59 000 kopijų – „Century Child“ tapo antru didžiausiu tiražu išparduotu 2002 m. albumu Suomijoje. Grupė pirmąsyk apsilankė Švedijoje 2002 m. lapkričio 16 d., Fryshuset, Stokholme. „Nightwish“ atostogos prasidėjo 2002 m. pabaigoje, tačiau vaikinams daug ilsėtis neteko. Jukka grojo su „Sethian“ ir „Bitch Driven“, Tuomas su „Sethian“, „For My Pain“ bei Timo Rautiainen & Trio Niskalaukaus, Emppu grojo grupėje „Altar“, o Marco – „Tarot“. Pertrauką nesitęsė metus, ir grupė greit vėl sugrįžo prie darbo.

2003 m. jau buvo užsakyta studija pradėti įrašinėti naują albumą, planuotą išleisti kitąmet. Taip pat buvo svarbių įvykių grupės narių asmeniniame gyvenime. Jukka su savo mergina Satu 2003 m. kovo 11 d. Susilaukė dukters Lunos. „Nightwish“ gavo pirmąjį dukart platininio disko apdovanojimą už „Century Child“, kurio buvo parduota iš viso 60 000 kopijų. 2003 m. grupė daugiausia koncertavo užsienyje, vienintelis koncertas Suomijoje įvyko RMJ, 2003 m. birželio 20 d. Antrasis pasirodymas Švedijoje įvyko „Gates of Metal“ festivalyje Hultsfrede. 2003 m. buvo ruošiamas dokumentinis filmas „End Of Innocence“ DVD formatu, o jo išleidimas dėl didelio duomenų kiekio buvo keliskart atidėtas. 2003 m. gegužę Tarja Turunen pranešė, kad slapta susituokė prieš keletą mėnesių, ir grįžo į Suomiją.

Once (2004–2005) 

DVD „End Of Innocence“ galiausiai buvo išleistas 2003 m. spalio 6 d., o „Nightwish“ jau buvo pradėję įrašinėti naują albumą. Jų penktasis albumas „Once“ turėtų būti svarbiausias „Nightwish“ istorijoje. Tuo tarpu Suomijos prezidentė Tarja Halonen taip pat pastebėjo „Nightwish“ pasiekimus ir pasikvietė Tarja Turunen bei jos vyrą Marcelo Cabuli į kasmetinį Nepriklausomybės dienos pokylį prezidentinėje rezidencijoje. Prieš 2003 m. Kalėdas „Nightwish“ surengė aukcioną, kuriame pardavė savo „Century Child World Tour“ užpakalinę scenos užuolaidą ir visus pinigus paskyrė labdarai. Rezultatas buvo 1750 eurai, kuriuos 2003 gruodį gavo Parikanniemi vaikų namai Ristinos mieste. Pinigus įteikė Tarja Turunen, o Michael „Big Tini“ Leipold iš Vokietijos tapo naujuoju užuolaidos savininku.

2004 metai varginantis darbas studijoje atsiliepė jų sveikatai ir sukėlė stresą. Albumo įrašinėjimas vyko Phoenix studijose Londone, toje pačioje studijoje ir su tuo pačiu orkestru (The Academy of St. Martins in the Field), kuriuos naudojo Howard Shore, įrašinėdamas „Žiedų valdovo“ trilogijos garso takelį. Orkestro ir choro partijas parašė Pip Williams, kuris yra dirbęs su grupėmis „Status Quo“ bei „Uriah Heep“.

„Nemo“ buvo pirmasis naujojo albumo singlas, ir jam buvo sukurtas didelio biudžeto vaizdo klipas. Šio klipo režisierius – Antti Jokinen, anksčiau dirbęs su tokiomis įžymybėmis kaip Eminem bei Shania Twain. Su naujuoju albumu Nightwish taip pat turėjo šiokų tokių pasikeitimų dėl įrašų kontrakto, ir naujasis albumas buvo išleistas įrašų kompanijos „Nuclear Blast“. O „Spinefarm Records“ vis dar prižiūrės įrašų platinimą Suomijoje. „Nuclear Blast“ išleido daug pinigų reklamuojant „Once“, ypač Vokietijoje.

„Once“ tapo auksiniu Suomijoje savo išleidimo dieną, taip pat kaip ir singlas „Nemo“. Antrasis singas, „I wish I had an angel“, buvo išleistas 2004 m. Šios dainos vaizdo klipą režisavo Uwe Boll, filmo „Alone in the Dark“ režisierius (filmo garso takelis).

2005 m. „Nightwish“ laimėjo 5 apdovanojimus Emma-Gala (suomių Grammy), įskaitant geriausios metų grupės ir geriausiai parduodamo albumo kategorijose. Kovo mėnesį Nightwish pirmąsyk koncertavo Australijoje. Liepą buvo išleistas tračias singlas, nauja dainos „Sleeping Sun“ versija, ir jis buvo skirtas naujajam albumui „Highest Hopes“ populiarinti. Taip pat buvo sukurtas ir vaizdo klipas šiai dainai. Jį režisavo Joern Heitmann.

Paskutinis „Nightwish“ koncertas buvo 2005 m. spalio 11 d. Helsinkyje, „Hartwall“ arenoje. Jis buvo nufilmuotas ir išleistas DVD formatu („End of an Era“). Šis pavadinimas simboliškas – tiesiai po koncerto Tuomas, Emppu, Marco ir Jukka atleido Tarją Turunen bei jos vadybininką Marcelo Cabuli.

2005 m. pabaigoje albumas „Once“ jau buvo triskart platininis Suomijoje, platininis Vokietijoje ir auksinis Švedijoje, Norvegijoje, Šveicarijoje, Graikijoje bei Austrijoje. „Highest Hopes“ tapo dukart platininiu Suomijoje ir auksiniu Norvegijoje.

Dark Passion Play (2006–) 

2007 m. gegužės 25 d. „Nightwish“ po ilgos petraukos išleido naują singlą, pavadintą „Eva“, ir atskleidė naujosios vokalistės tapatybę. Šios ir kitų naujų „Nightwish“ dainų ištraukas („7 Days to the Wolves“, „Master Passion Greed“, ir „Amaranth“, vėliau tapsiančios antruoju singlu) galima išgirsti oficialiame grupės tinklalapyje. Antrasis singlas „Amaranth“ buvo išleistas 2007 m. rugpjūčio 22 d.

2007 m. liepą buvo paskelbta, kad trečiais singlas bus „Bye Bye Beautiful“, daina apie tai, kaip iš grupės buvo išmesta Tarja Turunen.

Liepos 13 d. „Nightwish“ atskleidė naujojo albumo pavadinimą, „Dark Passion Play“, ir jo viršelį, taip pat ir singlo „Amaranth“ viršelį ir turinį. Naujajame single yra ir papildoma daina „While Your Lips Are Still Red“, kurią suomiško filmo „Lieksa!“ garso takeliui sukūrė Tuomas. Dainos vaizdo klipas oficialiai buvo išleistas 2007 m. birželio 15 d.

2007 m. liepos 9 d. keturios dainos (neįskaitant dainos „Eva“) nutekėjo į internetą. („Amaranth“, „The Poet And The Pendulum“, „Bye Bye Beautiful“ ir „Cadence of Her Last Breath“)

Nariai

Dabartinai nariai 

 Tuomas Holopainen – klavišiniai (nuo 1996)
 Erno „Emppu“ Vuorinen – gitara (nuo 1996)
 Jukka Nevalainen – būgnai (nuo 1997)
 Floor Jansen – vokalas (nuo 2013)

Buvę nariai 

 Tarja Turunen – vokalas (1996–2005)
 Sami Vänskä – bosinė gitara (1998–2001)
 Anette Olzon – vokalas (2007–2012)
 Marco Hietala – bosinė gitara / vokalas (2002-2021)

Diskografija

Video klipai

Išnašos

Nuorodos 

 Oficiali Nightwish svetainė
 Nightwish MySpace
 Hands Of Darkness (lietuviškas puslapis grupės gerbėjams)
 

Suomijos metalo atlikėjai
Simfoninio metalo atlikėjai
Power metalo atlikėjai